FI Euroopan unionin virallinen lehti L 148/35

EFTAn VALVONTAVIRANOMAISEN PÄÄTÖS

N:o 387/06/KOL,

tehty 13 päivänä joulukuuta 2006,

valvontaviranomaisen ja tuomioistuimen perustamisesta tehdyn EFTA-valtioiden sopimuksen pöytäkirjassa 3 olevan II osan 27 artiklassa tarkoitetuista täytäntöönpanosäännöksistä tehdyn EFTAn valvontaviranomaisen päätöksen N:o 195/04/KOL muuttamisesta valtiontuen vakioilmoituslomakkeiden osalta

EFTAn VALVONTAVIRANOMAINEN, joka

ottaa huomioon Euroopan talousalueesta tehdyn sopimuksen (1) ja erityisesti sen 61–63 artiklan sekä pöytäkirjan 26,

ottaa huomioon valvontaviranomaisen ja tuomioistuimen perustamisesta tehdyn EFTA-valtioiden sopimuksen (2) ja erityisesti sen pöytäkirjassa 3 olevan II osan 27 artiklan,

SEKÄ KATSOO SEURAAVAA:

EFTAn valvontaviranomainen teki 14 päivänä heinäkuuta 2004 päätöksen N:o 195/04/KOL (3) valvonta- ja tuomioistuinsopimuksen pöytäkirjassa 3 olevan II osan 27–29 artiklassa tarkoitetuista täytäntöönpanosäännöksistä.

EFTAn valvontaviranomaisen päätöksellä N:o 195/04/KOL otettiin käyttöön pakollinen kattava lomake valtiontukea koskevien ilmoitusten tekemistä varten.

EFTAn valvontaviranomainen on antanut kansallisia alueellisia valtiontukia koskevat suuntaviivat vuosille 2007–2013 (4), joita sovelletaan kaikkeen 31 päivän joulukuuta 2006 jälkeen myönnettävään aluetukeen.

Sen jälkeen kun alueellisia valtiontukia koskevat uudet yhteisön suuntaviivat vuosille 2007–2013 (5) hyväksyttiin, Euroopan komission on täytynyt muuttaa eräitä ilmoituslomakkeen osia. (6)

EFTAn valvontaviranomainen on antanut kansallisia alueellisia valtiontukia koskevat uudet suuntaviivat vuosille 2007–2013, minkä vuoksi on tarpeen muuttaa osia päätöksessä N:o 195/04/KOL olevasta ilmoituslomakkeesta.

EFTAn valvontaviranomainen on kuullut neuvoa-antavaa valtiontukikomiteaa 21 päivänä marraskuuta 2006 päivätyllä kirjeellä noudattaen valvonta- ja tuomioistuinsopimuksen pöytäkirjassa 3 olevan II osan 29 artiklassa määrättyä menettelyä,

ON TEHNYT TÄMÄN PÄÄTÖKSEN:

1 artikla

EFTAn valvontaviranomaisen päätöksen N:o 195/04/KOL liite muutetaan tämän päätöksen liitteen I mukaisesti.

2 artikla

Tämä päätös on osoitettu Islannin tasavallalle, Liechtensteinin ruhtinaskunnalle ja Norjan kuningaskunnalle.

3 artikla

Tämä valvontaviranomaisen päätös tulee voimaan sitä päivää seuraavana päivänä, jona se tehdään.

4 artikla

Tämä päätös on todistusvoimainen englannin kielellä.

Tehty Brysselissä 13 päivänä joulukuuta 2006. EFTAn valvontaviranomaisen puolesta Bjørn T. GRYDELAND Puheenjohtaja Kristján Andri STEFÁNSSON Kollegion jäsen

(1) Jäljempänä ’ETA-sopimus’.

(2) Jäljempänä ’valvonta- ja tuomioistuinsopimus’.

(3) EUVL L 139, 25.5.2006, s. 37 ja ETA-täydennysosa N:o 26, 25.5.2006, s. 1.

(4) EFTAn valvontaviranomaisen päätös N:o 85/06/KOL, tehty 6 päivänä huhtikuuta 2006, ei julkaistu virallisessa lehdessä. Valtiontukisuuntaviivojen 25B luku vastaa komission tiedonantoa ”Alueellisia valtiontukia koskevat suuntaviivat vuosille 2007–2013” (EUVL C 54, 4.3.2006, s. 13).

(5) Katso alaviite 4.

(6) Komission asetus (EY) N:o 1627/2006, annettu 24 päivänä lokakuuta 2006, asetuksen (EY) N:o 794/2004 muuttamisesta valtiontuen vakioilmoituslomakkeen osalta (EUVL L 302, 1.11.2006, s. 10).